Жыг хадэхэм къахохъуэ
2021 гъэм гектар мин 1,5-м нэблагъэм щыхасэнущ бэвагъ ин къэзыт жыг лIэужьыгъуэщIэхэр. Ар нэгъабэ елъытауэ процентибгъукIэ нэхъыбэщ. Мы бжьыхьэм хасэну гектар мин 1,5-м нэмыщIауэ, гъэ къакIуэ и гъатхэми жыгыщIэу гектар миным нэблагъэ хагъэзэгъэнущ. Апхуэдэ хъыбар къитащ КъБР-м Мэкъумэш IэнатIэмкIэ и министерствэм.
Зи гугъу тщIы жыг лIэужьыгъуэщIэм хуэдэу гектар 1380-рэ ди щIыналъэм щыхасагъэххэщ. А жыгыщIэхэм я нэхъыбэр мыIэрысейщ, адрейхэр кхъужьейщ, пхъэгулъейщ, шэфталейщ, шыгъулдыкъащхъуэри (голубикэ) куэду хасащ. Министерствэм къызэрыщыхагъэщащи, мы гъэм пхъэщхьэмыщхьэу тонн мин 535-рэ кърахьэлIэну щогугъ.
ТехнологиехэмкIэ 3-нэ дунейпсо гъэлъэгъуэныгъэ-конгресс «PROЯблоко-2021»-м къыщыпсалъэу, КъБР-м и Iэтащхьэ КIуэкIуэ Казбек къыхигъэщащ 2020 гъэм мыIэры-сэу тонн мин 517-рэ кърахьэлIэжауэ щытамэ, мы гъэм ар тонн мин 18-кIэ нэхъыбэ зэрыхъунур. Абы жиIащ пхъэщхьэмыщхьэ, гъавэ хъумапIэу 33-рэ республикэм зэрыщыIэр, абыхэм зэуэ щIэхуэнущ тонн мини 150-м нэблагъэ.
НафIэдз Мухьэмэд.
